คปภ.แนะซื้อพีเอเดินทางรับสงกรานต์
คปภ.ชวนทำประกันเดินทาง ลดความเสี่ยงเดินทางไกลเที่ยวสงกรานต์
6 เม.ย. 2555

คปภ.ชวนทำประกันเดินทาง ลดความเสี่ยงเดินทางไกลเที่ยวสงกรานต์ 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงวันหยุดยาวเทศกาลสงกรานต์นี้ ขอแนะนำให้ประชาชนทำประกันภัย “อุบัติเหตุเดินทางอุ่นใจ” หรือพีเอ ซึ่งเป็นกรมธรรม์ประกันภัยสำหรับการเดินทางในช่วงระยะเวลาสั้นๆ ภายในประเทศ ให้ความคุ้มครอง 1-14 วัน ค่าเบี้ยตั้งแต่ 15-60 บาท ซึ่งผู้เอาประกันจะได้รับความคุ้มครองการสูญเสียอวัยวะ สายตา ทุพพลภาพถาวรสิ้นเชิง และค่ารักษาพยาบาล เช่น เงินเอาประกันภัย 1 แสนบาท ค่ารักษาพยาบาล 1 หมื่นบาท 
ส่วนการเดินทางท่องเที่ยวในต่างประเทศ ก็มีกรมธรรม์ประกันภัยการเดินทางที่ให้ความคุ้มครองมากมาย เช่น การเสียชีวิต ทุพพลภาพ ค่ารักษาพยาบาล ความล่าช้า หรือสูญหายของกระเป๋าเดินทาง ความสูญหายของทรัพย์สินส่วนตัว การพลาดการต่อเที่ยวบิน และค่าใช้จ่ายเมื่อการเดินทางหยุดชะงัก ซึ่งบริษัทประกันสามารถจัดแผนความคุ้มครองแบบต่างๆ ได้ตามความต้องการของลูกค้า โดยเบี้ยประกันภัยจะแตกต่างกัน ขึ้นอยู่กับผลประโยชน์ในแต่ละแบบความคุ้มครอง 
“ขอให้ตรวจสอบวันหมดอายุของประกันภัย พ.ร.บ.ก่อนออกเดินทางด้วย ซึ่ง คปภ.พร้อมอำนวยความสะดวกและให้บริการปรึกษาปัญหาด้านการประกันภัย ผ่านสายด่วนประกันภัย 1186 ตลอด 24 ชั่วโมง ในช่วงสงกรานต์นี้”นายประเวช กล่าว